Matriekeksamen skop af met ‘billike’ vraestelVanjaar se matrieks het Woensdag met matriekeksamen begin (Foto: Maroela Media) Die Nasionale Senior Sertifikaat-eksamen het Woensdag amptelik vir vanjaar se matriekgroep afgeskop. Altesaam 733 899 matrieks het hulle vandag by 6 326 eksamensentrums landwyd aangemeld om Engels te skryf. Leerders en onderwysers het die vraestel as billik beskryf en gesê dit was niks waarvoor hulle nié voorberei het nie. Altesaam 124 065 matrieks het Engels huistaal geskryf en 609 830 matrieks het die vraestel vir Engels eerste addisionele taal afgelê. Slegs vier leerders het Engels tweede addisionele taal geskryf. Die Engelse vraestelle het uit vier afdelings bestaan waarin begrip, opsommingsvaardighede, visuele geletterdheid en taal getoets is. ŉ Vakkenner verbonde aan Solidariteit se Skoleondersteuningsentrum (SOS) meen die standaard van die vraestel was baie goed en die vrae was billik en baie duidelik geformuleer. Die kenner sê die kinders was goed voorbereid om die vraestel te kon beantwoord. “Die begripstoets se leesstuk was baie relevant aangesien dit oor plastiekbesoedeling gehandel het. Die laaste vraag in dié afdeling kon dalk vir sommige leerders moeilik gewees het,” sê die kenner. Argieffoto (Foto: Maroela Media) Volgens haar was die opsommingsafdeling ook heeltemal billik en die leerders behoort geensins daarmee te gesukkel het nie. Die taalgedeelte van die vraestel het gefokus op die belangrike konsepte wat hulle moes baasraak. “Die twee vrae waarmee leerders moontlik kon sukkel, is die vrae oor woordsoorte en lydende en bedrywende sinne, wat meer kompleks as gewoonlik was.” Ses leerders aan ŉ gesiene skool in Pretoria het op voorwaarde van anonimiteit aan Maroela Media gesê die vraestel was billik en goed saamgestel. “As jy ou vraestelle uitgewerk en goed voorberei het, sou die vraestel maklik gewees het. Ons onderwysers het ons goed voorberei,” het die leerders vertel. Volgens die leerders het hulle die aktuele onderwerpe in die vraestelle geniet omdat dit toepaslik vir hul generasie is. Volgens Angie Motshekga, minister van onderwys, is altesaam 897 786 matrieks vir vanjaar se matriekeksamen ingeskryf, onder wie 735 677 voltydse en 162 109 deeltydse leerders. Die laaste vraestel word op 7 Desember geskryf.